หุ้น ITD ลูบคมตลาดทุน
ใครที่ลุ้นว่า ITD หรือ บมจ.อิตาเลียนไทย ดีเวล๊อปเม้นท์ จะได้ลงนามกับรัฐบาลเมียนมาร์ ในโครงการทวายก็น่าจะเบาใจได้แล้วล่ะ
6 ส.ค. 2558

ธนะชัย ณ นคร
 
ใครที่ลุ้นว่า ITD หรือ บมจ.อิตาเลียนไทย ดีเวล๊อปเม้นท์ จะได้ลงนามกับรัฐบาลเมียนมาร์ ในโครงการทวายก็น่าจะเบาใจได้แล้วล่ะ
เพราะวานนี้เขาเซ็นสัญญากันไปแล้ว
หุ้น ITD ก็วิ่งตอบรับทันที บวกขึ้นมาอีก 0.20 บาท ปิดตลาด 7.70 บาท
วันนี้ไม่รู้จะไปต่อหรือเปล่า
แต่เห็นนักวิเคราะห์หลักทรัพย์หลายโบรกฯ ยกมือเชียร์ซื้อๆ กันอยู่
บริษัทลูกของ ITD ที่ลงนามเป็นการร่วมทุนกับ กับ “บมจ.สวนอุตสาหกรรมโรจนะ” (ROJNA) ครับ
ส่วนตัวแทนของรัฐบาลเมียนมาร์ที่มาลงนาม ก็เป็นคณะกรรมการเขตเศรษฐกิจพิเศษทวายของเมียนมาร์
ส่วนรายละเอียดในสัญญา ก็จะเป็นการที่เข้าไปรับสิทธิสัมปทานในการพัฒนาโครงการท่าเรือน้ำลึกที่เมืองทวาย รวมนิคมอุตสาหกรรม เฟสเริ่มแรก หรือ Initial phase จำนวน 27 ตารางกิโลเมตร หรือราวๆ 2 หมื่นไร่นั่นแหละ
ผ่านมาถึงตอนนี้ผู้บริหารของ ITD อย่างคุณเปรมชัย กรรณสูต ก็น่าจะโล่งแล้วล่ะ
รวมถึงนักลงทุนรายใหญ่ รายย่อยด้วย
ก่อนหน้านี้เคยมีการบอกกันว่า ITD ต้องลุ้นกับโครงการขนาดใหญ่ 3 โครงการ
นั่นคือ โครงการทวาย เหมืองโปแตช และธุรกิจรับเหมาในโครงการขนาดใหญ่ เช่น รถไฟฟ้า
โครงการแรกผ่านไปแล้ว หลังยืดเยื้อมานานหลายปี หลายรัฐบาล
ITD นั้น ทราบกันว่าดีกว่า มีความสนิทกับรัฐบาลของกลุ่มชินวัตรพอสมควร ขนาดอดีตนายกฯ ทักษิณ ชินวัตร ยังเคยเดินทางไปตรวจโครงการทวายด้วยตัวเองเมื่อปี 2556
ประเด็นนี้สื่อของเมียนมาร์เสนอข่าวกันครึกโครม
แต่โครงการก็ยังไม่เดินหน้าไปไหน ติดๆ ขัดๆ เยอะแยะไปหมด
กระทั่งมาประสบความสำเร็จในรัฐบาล นายกฯ ลุงตู่นี่แหละ ซึ่งหากดูจากภาพวานนี้เห็น คุณชายอุ๋ย รองนายกฯ นั่งอยู่บนเวที ที่มีการลงนามกันด้วย
ที่ผ่านมา ITD ใช้เงินลงทุนไปแล้วกว่า 6 พันล้านบาท
และระยะต่อไปก็ต้องใช้เม็ดเงินลงทุนอีกกว่า 4-5 หมื่นล้านบาท แต่ก็เป็นการร่วมทุนกับ ROJNA
ทว่า การลงนามครั้งนี้ อย่าลืมว่า เพิ่งจะเริ่มต้นเท่านั้น เพราะยังต้องเหนื่อยอีกเยอะในการพัฒนาเขตเศรษฐกิจทวายไปประสบความสำเร็จตามแผนงานที่วางกันไว้
และนี่ก็น่าจะพอทำให้ราคาหุ้นอาจขยับได้อีกบ้าง
โครงการต่อมาคือ เหมืองโปแตช
เรื่องนี้ ก่อนหน้านี้ก็เคยมีมือที่มองไม่เห็น ชอบออกมาปล่อยข่าวทุบหุ้นว่า ITD จะจั่วลม ทำเอาหุ้นร่วงระเนระนาด
แต่ก็ได้รับการยืนยันจาก ITD ว่า โน พร็อบเบลม หรือไม่มีปัญหา
เหมืองโปแตชแห่งนี้ อยู่ที่อุดรธานี โครงการนี้จะดำเนินงานโดย Asia Pacific Potash Corporation หรือ APPC เป็นบริษัทย่อยที่ ITD ถือหุ้นอยู่ 90%
ก่อนหน้านี้คาดกันว่าจะเริ่มก่อสร้างได้ในไตรมาส 3 นี้ และจะเริ่มดำเนินงานเชิงพาณิชย์ในปี 2560
ส่วนปัญหาในตอนนี้คือการยื่นขอประทานบัตร
ยังไม่รวมกับปัญหาบรรดากลุ่มเอ็นจีโอที่ไม่รู้จะโผล่มาเย้วๆ กันอีกหรือเปล่า
แต่หากทุกอย่างผ่านไปได้ ก็จะส่งผลดีกับ ITD เพราะมูลค่าโครงการนี้กว่า 3 หมื่นล้านบาท และจะช่วยสร้างรายได้ให้กับ ITD ได้อย่างมาก
อีกโครงการที่ ITD ลุ้น คือ การเข้าร่วมประมูลรถไฟฟ้าสายสีต่างๆ ที่ถูกเลื่อนไปในปี 2559
ส่วนรถไฟฟ้าสายสีเขียวเหนือ ช่วง หมอชิต-คูคต ก็จะเริ่มขุดเจาะกันในเดือนสิงหาคมนี้ ซึ่งโครงการนี้ ราคาหุ้นวิ่งรับข่าวกันไปหมดแล้วล่ะครับ
ใครเป็นแฟนคลับ ITD ชอบ “เล่นรอบ” ตามลุ้น ตามเชียร์กันได้
ITD มีเรื่องให้ตื่นเต้นอีกเยอะ
 
 